  Виталий Пронин Песянаймылы 86 арес. 10 аресысен со ужамын колхозын парсь сюдӥсь луыса. Ужысь ветеран, льготаосыз вань. Кызьы тодоно, Быдӟым Вормонлы 75 ар тырмонэн валче тыриськоз-а солы выплата? Кинлэн со выплатаез басьтыны правоез вань? Антонида К. Шаркан ёрос Быдӟым Вормонлы 75 ар тырмонэн валче 50 сюрс манет сётӥське война вылтӥ, 1945-тӥ арын 9-тӥ маёзь, ож мышкын ичизэ 6 толэзь ужам муртъёслы, соослэн удостоверенизы вань ке. Со сяна, выплата басьтыны правозы вань «За доблестный труд в Великой Отечественной войне 1941—1945 гг.» медален пусъемъёслэн. Таос радэ ик пыртэмын концлагерь пыр потэмъёс. Лыдъяно-чотано ке, песянайды 1944-тӥ арысен парсь сюдӥсьын ужамын. Удостоверениез ышемын ке, вазиське ёрос администрациысь калыкез утёнъя ёзэ.  